CELEX: 32020D1236
Language: fi
Date: 2020-08-25 00:00:00
Title: Komission päätös (EU) 2020/1236, annettu 25 päivänä elokuuta 2020, luvan antamisesta Alankomaille pidentää tiettyjä Euroopan parlamentin ja neuvoston asetuksen (EU) 2020/698 2 ja 3 artiklassa täsmennettyjä määräaikoja (tiedoksiannettu numerolla C(2020) 5745) (Ainoastaan englanninkielinen teksti on todistusvoimainen)

31.8.2020   
               
               
                  FI
               
               
                  Euroopan unionin virallinen lehti
               
               
                  L 282/19
               
            
         KOMISSION PÄÄTÖS (EU) 2020/1236,
         annettu 25 päivänä elokuuta 2020,
         luvan antamisesta Alankomaille pidentää tiettyjä Euroopan parlamentin ja neuvoston asetuksen (EU) 2020/698 2 ja 3 artiklassa täsmennettyjä määräaikoja
         
            
               (tiedoksiannettu numerolla C(2020) 5745)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19:n leviämisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä sekä tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla 25 päivänä toukokuuta 2020 annetun Euroopan parlamentin ja neuvoston asetuksen (EU) 2020/698 (1) ja erityisesti sen 2 artiklan 6 kohdan ja 3 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2020/698 2 artiklan 1 kohdassa pidennetään määräaikoja, joissa ammattitaitoa osoittavan todistuksen (CAP) haltijan on suoritettava jatkokoulutus ja jotka kyseisten säännösten mukaisesti olisivat muutoin umpeutuneet tai muutoin umpeutuisivat 1 päivän helmikuuta 2020 ja 31 päivän elokuuta 2020 välisenä aikana. Saman asetuksen 2 artiklan 2 kohdassa pidennetään vastaavan yhdenmukaistetun unionin koodin ”95” merkinnän voimassaoloaikaa.
                  
               
                     (2)
                  
                  
                     Asetuksen (EU) 2020/698 3 artiklan 1 kohdassa pidennetään kuljettajan ammattipätevyyskorttien voimassaoloaikaa, joka olisi muutoin päättynyt tai muutoin päättyisi 1 päivän helmikuuta 2020 ja 31 päivän elokuuta 2020 välisenä aikana.
                  
               
                     (3)
                  
                  
                     Alankomaat esitti 1 päivänä heinäkuuta 2020 päivätyllä kirjeellä perustellun pyynnön saada pidentää tiettyjä asetuksen (EU) 2020/698 2 ja 3 artiklassa täsmennettyjä määräaikoja. Alankomaat esitti 29 päivänä heinäkuuta 2020 päivätyllä kirjeellä uuden tarkistetun perustellun pyynnön. Tarkistetulla pyynnöllä se hakee ensinnäkin lupaa jatkaa kolmella kuukaudella asetuksen (EU) 2020/698 2 artiklan 1 kohdassa täsmennettyjä 1 päivän helmikuuta 2020 ja 31 päivän elokuuta 2020 välisiä jaksoja kyseisen säännöksen ja 2 artiklan 2 kohdan tarkoituksiin sekä lupaa jatkaa kolmella kuukaudella saman asetuksen 3 artiklan 1 kohdassa täsmennettyjä 1 päivän helmikuuta 2020 ja 31 päivän elokuuta 2020 välisiä jaksoja. Toiseksi se hakee lupaa pidentää kahdella kuukaudella asetuksen (EU) 2020/698 2 artiklan 1 ja 2 kohdassa ja 3 artiklan 1 kohdassa täsmennettyjä seitsemän kuukauden jaksoja. Alankomaat toimitti pyyntönsä tueksi lisätietoja 30 päivänä heinäkuuta 2020.
                  
               
                     (4)
                  
                  
                     Alankomaiden toimittamien tietojen perusteella jatkokoulutuksen suorittaminen, yhdenmukaistetun unionin koodin ”95” merkitseminen ja kuljettajan ammattipätevyyskortin uusiminen ei Alankomaissa todennäköisesti ole käytännössä mahdollista 31 päivän elokuuta 2020 jälkeenkään sen covid-19:n leviämisen estämiseksi tai rajoittamiseksi toteuttamien toimenpiteiden vuoksi.
                  
               
                     (5)
                  
                  
                     On myös erityisesti huomattava, että Alankomaat on keskeyttänyt kaikki Euroopan parlamentin ja neuvoston direktiivin 2003/59/EY (2) mukaiset jatkokoulutukset. Tämän johdosta on peruttu 30 000 normaalioloissa järjestettävää kurssia. Näin ollen noin 2 400 ammattikuljettajaa ei ole kyennyt uusimaan ammattipätevyyskorttiaan määräajassa.
                  
               
                     (6)
                  
                  
                     Jatkokoulutuskurssit on nyt aloitettu uudelleen ja lisäkursseja on suunnitteilla niiden vakiokurssien lisäksi, joita oli jo suunniteltu toukokuusta 2020 vuoden 2020 loppuun ulottuvalle jaksolle. Covid-19:n hillitsemiseksi tarvittavat toimenpiteet asettavat kuitenkin edelleen tässä suhteessa rajoituksia. Koulutusyksiköiden on noudatettava Alankomaiden kansanterveys- ja ympäristölaitoksen (3) asettamia vaatimuksia esimerkiksi 1,5 metrin turvaväleistä aina kun se on mahdollista.
                  
               
                     (7)
                  
                  
                     Tilanne on erityisen ongelmallinen linja-autonkuljettajien jatkokoulutuksen osalta. Alankomaiden toimittamien tietojen mukaan monet henkilöliikenteessä kuljettajina 10 päivänä syyskuuta 2008 toimineet kuljettajat saivat kuljettajan ammattipätevyyskorttinsa direktiivin 2003/59/EY 4 artiklan mukaisena saavutettuna oikeutena. Käytännössä ja direktiivin 2003/59/EY 4 artiklan, 8 artiklan 2 kohdan ja 14 artiklan 2 kohdan mukaisesti monet näin myönnetyt kuljettajan ammattipätevyyskortit umpeutuivat syyskuun 2015 alkupuoliskolla, koska Alankomaat käytti mahdollisuutta pidentää direktiivin 2003/59/EY 8 artiklan 2 kohdassa tarkoitettua aikaa seitsemään vuoteen. Kuljettajien, joilla on luokkaan D1, D1+E, D tai D+E kuuluva ajokortti ja jotka uusivat kuljettajan ammattipätevyyskorttinsa ennen voimassaolon päättymistä vuonna 2015, joutuvat jälleen uusimaan ammattipätevyyskorttinsa ennen sen umpeutumista 10 päivänä syyskuuta 2020. Ylivoimaisesti suurin osa Alankomaiden linja-autonkuljettajista on tässä tilanteessa. On epävarmaa, riittääkö koulutusyksiköiden kapasiteetti siihen, että he kaikki ehtisivät suorittaa jatkokoulutuksensa ajoissa. Tilannetta vaikeuttaa myös se, että julkisessa liikenteessä on palattu normaaleihin aikatauluihin, joten kuljettajilla on vähemmän aikaa käytettävissä koulutuskursseihin.
                  
               
                     (8)
                  
                  
                     Euroopan parlamentin ja neuvoston direktiivin 2006/126/EY (4) mukaisesti myönnettyjen ajokorttien osalta Alankomaat viittaa tilapäisiin rajoituksiin, jotka koskevat fyysistä kontaktia edellyttävien ammattien harjoittamista. Kyseiset rajoitukset ovat vaikuttaneet henkilön fyysisen ja psyykkisen ajokyvyn toteamiseen tarvittaviin lääkärintarkastuksiin, jäljempänä ’lääkärintarkastukset’. Alankomaiden lupaviranomaiselle (CBR (5)) viikoittain toimitettujen lääkärintarkastukseen perustuvien raporttien määrä on tästä syystä vähentynyt huomattavasti. Alankomaiden covid-19:n leviämisen estämiseksi tai rajoittamiseksi toteuttamien toimenpiteiden vuoksi 28 000 lääkärintarkastusta on lykätty ja vielä tekemättä. Lisäksi tulevat vielä nyt tarvittavat tai piakkoin umpeutuvien ajokorttien uusimiseksi tarvittavat lääkärintarkastukset.
                  
               
                     (9)
                  
                  
                     Alankomaissa lääkärintarkastuksia tekee noin 25 000 lääkäriä. Lykättyjen 28 000 lääkärintarkastuksen tekemiseen kuluva aika riippuu hyvin paljon siitä, missä laajuudessa ja millä aikataululla lääkärit voivat jälleen ryhtyä niitä tekemään. Monille lääkäreille Alankomaissa ajokortteihin liittyvät lääkärintarkastukset ovat vain yksi osa laajaa työnkuvaa. Covid-19-pandemiaan liittyvän lisätyön vuoksi lääkärit eivät ole kyenneet tekemään yhtä paljon lääkärintarkastuksia kuin normaalitilanteessa.
                  
               
                     (10)
                  
                  
                     Alankomaiden toimittamien tietojen mukaan on epäselvää, missä laajuudessa ja millä aikataululla lääkärit pääsevät palaamaan normaalitoimintaan. Oletettavaa on, että lääkärintarkastuskapasiteetti elpyy asteittain, mutta myös lääkärintarkastusten kysyntä kasvaa sulkuvaiheen seurauksena. Näin ollen oletuksena on, että senkin jälkeen kun suoritettavien lääkärintarkastusten määrä on palannut normaalille covid-19-kriisiä edeltäneelle tasolle, lääkärintarkastusten lykkääntymisten vaikutukset tuntuvat vielä toukokuuhun 2021 saakka.
                  
               
                     (11)
                  
                  
                     Alankomaiden mukaan on mahdotonta ennustaa tarkasti, kuinka moni ei pysty uusimaan ajokorttiaan, joka on umpeutunut tai umpeutuu 1 päivän helmikuuta 2020 ja 31 päivän elokuuta välisenä aikana. Tämä riippuu suuresti lääkäreiden saatavuudesta, mikä osittain määräytyy alueellisesti. On joka tapauksessa väistämätöntä, että osa ajokortin uusimista hakevista ihmisistä kohtaa viivästyksiä terveydenhuoltojärjestelmän jonojen vuoksi. Tämä koskee erityisesti niitä 15:tä prosenttia, jotka tarvitsevat useamman kuin yhden lääkärin lausunnon. Ajokyvyn toteamista lääkärintarkastuksella edellyttävä ajokortin uusiminen kestää keskimäärin 125 päivää, kun tähän riittää yhden lääkärin lausunto, ja keskimäärin 179 päivää, kun tarvitaan useamman lääkärin lausuntoa.
                  
               
                     (12)
                  
                  
                     Alankomaiden lupaviranomaisen CBR:n toimittamien tietojen perusteella Alankomaiden infrastruktuuri- ja vesihuoltoministeriö (6) odottaa lääkärintarkastusten suman olevan joulukuun alussa noin 20 000. Olettaen, että lääkärintarkastuskapasiteetti on palannut normaalille tasolle jälleen vuoden 2021 ensimmäiseen neljännekseen mennessä, suma tulee vaikuttamaan niihinkin kuljettajiin, joiden ajokortin voimassaolo päättyy joulukuun alun jälkeen. Oletuksena on kuitenkin, että pyydetty pidennys sekä 1 päivän helmikuuta 2020 ja 31 päivän elokuuta 2020 välisiin jaksoihin että jaksoihin, joilla muutoin umpeutuvien tai jo umpeutuneiden ajokorttien voimassaoloaikaa pidennetään, riittää varmistamaan, että kaikki asianosaiset kykenevät täyttämään sovellettavat vaatimukset.
                  
               
                     (13)
                  
                  
                     Alankomaille olisi siksi myönnettävä lupa pidentää 1 päivän helmikuuta 2020 ja 31 päivän elokuuta 2020 välisiä jaksoja ja asetuksen (EU) 2020/698 2 artiklan 1 ja 3 artiklan 1 kohdassa täsmennettyjä seitsemän kuukauden jaksoja.
                  
               
                     (14)
                  
                  
                     Alankomaat on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Alankomaille lupa pidentää asetuksen 2020/698 2 artiklan 1 ja 2 kohdassa ja 3 artiklan 1 kohdassa täsmennettyjä jaksoja seuraavasti:
            
                        a)
                     
                     
                        pidennetään kolmella kuukaudella asetuksen (EU) 2020/698 2 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä jaksoa kyseisen asetuksen 2 artiklan 1 ja 2 kohdan tarkoituksiin;
                     
                  
                        b)
                     
                     
                        pidennetään kahdella kuukaudella kyseisen asetuksen 2 artiklan 1 ja 2 kohdassa täsmennettyjä seitsemän kuukauden jaksoja;
                     
                  
                        c)
                     
                     
                        pidennetään kolmella kuukaudella kyseisen asetuksen 3 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä jaksoa;
                     
                  
                        d)
                     
                     
                        pidennetään kahdella kuukaudella kyseisen asetuksen 3 artiklan 1 kohdassa täsmennettyä seitsemän kuukauden jaksoa.
                     
                  
         
            2 artikla
            Tämä päätös on osoitettu Alankomaiden kuningaskunnalle.
         
         
            Tehty Brysselissä 25 päivänä elokuuta 2020.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 165, 27.5.2020, s. 10.
         
            (2)  Euroopan parlamentin ja neuvoston direktiivi 2003/59/EY, annettu 15 päivänä heinäkuuta 2003, maanteiden tavara- ja henkilöliikenteeseen tarkoitettujen tiettyjen ajoneuvojen kuljettajien perustason ammattipätevyydestä ja jatkokoulutuksesta, neuvoston asetuksen (ETY) N:o 3820/85 ja neuvoston direktiivin 91/439/ETY muuttamisesta sekä neuvoston direktiivin 76/914/ETY kumoamisesta (EUVL L 226, 10.9.2003, s. 4).
         
            (3)  Rijksinstituut voor Volksgezondheid en Milieu (RIVM).
         
            (4)  Euroopan parlamentin ja neuvoston direktiivi 2006/126/EY, annettu 20 päivänä joulukuuta 2006, ajokorteista (EUVL L 403, 30.12.2006, s. 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat.